APROBACIÓN DAS BASES REGULADORAS DO PROGRAMA "SAÚDE E BENESTAR" 2015
ADMINISTRACIÓN LOCAL — Provincial — Deputación Provincial (Outros documentos, notificacións e informacións públicas, 11/03/2015)

A Xunta de Goberno desta Deputación, na súa sesión ordinaria do 5 de decembro de 2014, adoptou, entre outros, o acordo de aprobar as seguintes Bases reguladoras do programa “Saúde e benestar” 2015: No artigo 2 da Lei 13/2008, de 3 de decembro, de servizos sociais de Galicia, defínense os servizos sociais como un conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega, mediante intervencións que permitan o logro dos obxectivos marcados nesta lei. A Deputación de Pontevedra, a través do Servizo de Servizos Sociais e Promoción de Emprego, convoca unha nova edición do programa “Saúde e benestar”, atendendo ó alto nivel de satisfacción que amosan nas enquisas os participantes en edicións pasadas, outorgándolle unha valoración moi positiva. Constitúe o obxecto destas bases a regulación da convocatoria pública, por parte da Deputación, do programa de termalismo social “Saúde e Benestar”, que ten por finalidade fomentar o envellecemento activo e mellorar a calidade de vida das persoas, establecendo novas relacións sociais e favorecendo a participación en actividades que melloran o seu estado anímico potenciando movementos de participación e cooperación social, promovendo espazos de encontro e intercambio de experiencias, evitando o illamento e as situacións de soidade que poidan levar á vulnerabilidade. Así mesmo pretende ser un programa dinamizador da economía da provincia, impulsando a creación e o mantemento de postos de traballo no sector turístico durante os períodos de menor actividade, desestacionalizando a demanda. Trátase, por tanto, dun programa cun claro obxectivo social, xa que facilita o acceso a turismo de saúde a persoas que doutro modo non poderían beneficiarse da súa dobre función, como período de vacacións e tamén como tratamento sanitario, pero que ofrece tamén bos resultados en termos de sustentabilidade económica para a provincia. O programa caracterízase por ofrecer unha estancia de seis días e cinco noites nun hotel con spa, balneario ou outro tipo de instalacións similares da provincia de Pontevedra, en réxime de pensión completa e con actividades de animación sociocultural. Para a execución, coordinación e seguimento do programa a institución provincial contratará unha empresa especializada na materia. O paquete inclúe, ademais da estadía e a pensión completa (coas bebidas incluídas), a utilización do spa, balneario ou outras instalacións de características similares e os traslados en autobús desde os concellos de orixe ata o establecemento escollido e viceversa. Os autocares responsables dos traslados estarán perfectamente identificados e sairán do punto acordado previamente, onde se recollerá un número mínimo de beneficiarios, segundo se estableza no proceso de contratación da empresa especializada, e desde onde serán levados ata o establecemento elixido. Os desprazamentos que os usuarios fagan ata o lugar de saída do autobús correrán ó seu cargo, así como os desprazamentos que realicen pola súa conta ata o establecemento elixido. En cada autobús irá un guía que será o responsable de informar da cobertura do seguro da viaxe e do establecemento que a empresa responsable contratase. A entrada no hotel será os domingos a primeira hora da tarde e a saída será os venres despois do xantar. Poderán beneficiarse do programa as persoas empadroadas na provincia de Pontevedra que cumpran algún dos seguintes requisitos: a) Nacer antes de 1965, feito que deberá acreditar cunha fotocopia do Documento Nacional de Identidade (DNI) ou Número de Identidade de Estranxeiro (NIE) segundo o caso. b) Ser pensionista, para o que deberán achegar unha fotocopia do certificado correspondente. c) Precisar dun respiro familiar, o que se acreditará mediante un informe do traballador social dos servizos sociais comunitarios básicos. É requisito indispensable non padecer ningunha enfermidade ou patoloxía incompatible coa actividade do programa. No caso de parellas que desexen participar no programa é preciso que as dúas persoas cumpran os requisitos esixidos nestas bases. As solicitudes deberán formularse seguindo o modelo que se facilitará no Rexistro xeral da Deputación, no da súa sede de Vigo ou na súa páxina web (www.depo.es). Deberanse cubrir todos os apartados da solicitude, sinalando só un establecemento termal. Así mesmo, deberase achegar unha copia do DNI ou NIE e, segundo o caso, o certificado da pensión ou o informe do traballador social dos servizos sociais comunitarios básicos para xustificar a condición de beneficiario do programa, tanto no caso do solicitante como do acompañante. De consideralo necesario, este Servizo de Servizos Sociais e Promoción de Emprego reservarase o dereito a requirir a documentación que cumpra para completar o expediente. Tan só se admitirá una solicitude por participante. No caso de presentarse máis de unha terase en conta só a primeira presentada no Rexistro xeral. O prazo de inscrición será de 30 días naturais a partir do día seguinte ó da publicación destas bases no Boletín Oficial da Provincia de Pontevedra (BOPPO). As solicitudes, acompañadas da documentación sinalada na cláusula cuarta destas bases, deberá presentarse no Rexistro xeral do organismo provincial: — Sede de Pontevedra: avda. Montero Ríos, s/n (de luns a sábado) — Sede de Vigo: rúa Oporto, 3 (de luns a venres) Tamén se poderán presentar a través dos procedementos establecidos no artigo 38.4 da Lei 30/92, de 26 de novembro, de réxime xurídico das administracións públicas e do procedemento administrativo común. No caso de que se envíe por correo postal (ó Rexistro da Deputación) este deberá ser certificado, co selo de Correos no formulario da solicitude para garantir que a data de remisión está dentro do prazo de presentación de solicitudes da orde de convocatoria. No suposto de que as prazas ofertadas non queden cubertas esta institución reservarase o dereito a abrir un novo prazo de inscrición. A concesión destas subvencións realizarase polo réxime de concorrencia competitiva. A instrución correspóndelle ó Servizo de Servizos Sociais e Promoción de Emprego e a adxudicación á Xunta de Goberno. A Deputación establece a convocatoria de prazas do programa “Saúde e benestar”, no marco de actividades para as persoas maiores, ofertando inicialmente un máximo de 3.000, que lles serán outorgadas a quen reúna os requisitos sinalados na cláusula terceira e presenten a solicitude debidamente cuberta e acompañada da documentación sinalada nestas bases. O procedemento de concesión levarase a cabo na seguinte orde: 1) Solicitantes pensionistas, con prioridade para os de pensións con menor importe e maior idade 2) Solicitantes por respiro familiar, con prioridade para os de maior idade 3) Solicitantes non encadrados nos apartados anteriores, con prioridade para os de maior idade No caso de que fose preciso teríase en conta a orde de presentación das solicitudes. Para poder establecerse a prioridade como pensionista, nos casos de dúas persoas nunha mesma solicitude, ambas dúas deberán presentar a xustificación de ingresos económicos e farase a media aritmética de ambas as dúas contías. No caso de que un dos solicitantes non perciba ingresos deberá xustificalo documentalmente. Así mesmo, farase a media aritmética das idades do solicitante e do acompañante. A contía consignada para este programa ascende, no ano 2015, a noventa mil (90.000,00) euros, con cargo á aplicación 15/232.2311.227.07 do Orzamento ordinario da Deputación, sen prexuízo de que o mencionado crédito sexa ampliado. A Deputación, partindo dun prezo máximo de licitación de 300 euros por persoa (IVE incluído), fará unha achega de 30 euros por praza e o usuario aboará a cantidade restante, resultado do prezo final de adxudicación e da achega desta institución. O prezo do programa exporase ó público na páxina web www.depo.es e darase a coñecer a través dos medios de comunicación unha vez rematado o proceso de contratación. Os participantes aboarán, unha vez confirmada a súa admisión no programa, a cantidade resultante do proceso de adxudicación para o balneario, spa ou instalación similar escollida, xa descontada a subvención da Deputación, facendo o ingreso directamente na conta bancaria que facilite a empresa adxudicataria ou nas súas oficinas. As baixas de usuarios no programa deberán estar debidamente xustificadas. Só nese caso a empresa adxudicataria da asistencia técnica xestionará a devolución que corresponda. En toda a publicidade que se elabore deberanse facer constar a organización e a colaboración da Deputación de Pontevedra mediante a inclusión da súa imaxe institucional, de conformidade co artigo 31 do Real decreto 887/2006, de 21 de xullo, polo que se aproba o regulamento da Lei 38/2003, de 17 de novembro, xeral de subvencións. Para todo o relacionado coa publicidade a empresa adxudicataria dirixirase ó correo electrónico comunicacion@depo. es. As bases que regulan este programa terán vixencia ata o 31 de decembro de 2015. Lei 38/2003, de 17 de novembro, xeral de subvencións. Real decreto 887/2006, de 21 de xullo, polo que se aproba o Regulamento da Lei xeral de subvencións. Lei 13/2008, de 3 de decembro, de servizos sociais de Galicia. Lei 7/1985, de 2 de abril, reguladora das bases do réxime local. Lei 30/1992, de 26 de novembro, de réxime xurídico das administracións públicas e do procedemento administrativo común. Bases de execución do Orzamento provincial para o ano 2015 Pontevedra, 2 de marzo de 2015.—O presidente, Rafael Louzán Abal.—O secretario, Carlos Cuadrado Romay.